CELEX: 62014TN0696
Language: fi
Date: 2014-09-22 00:00:00
Title: Asia T-696/14 P: Valitus, jonka Bernat Montagut Viladot on tehnyt 22.9.2014 virkamiestuomioistuimen asiassa F-160/12, Montagut v. komissio, 15.7.2014 antamasta tuomiosta

17.11.2014   
            
            
               FI
            
            
               Euroopan unionin virallinen lehti
            
            
               C 409/58
            
         Valitus, jonka Bernat Montagut Viladot on tehnyt 22.9.2014 virkamiestuomioistuimen asiassa F-160/12, Montagut v. komissio, 15.7.2014 antamasta tuomiosta
   (Asia T-696/14 P)
   2014/C 409/79
   Oikeudenkäyntikieli: espanja
   
      Asianosaiset
   
   
      Valittaja: Bernat Montagut Viladot (Schaerbeek, Belgia) (edustajat: asianajajat F. Rodríguez-Gigirey Pérez ja J. Simón Sánchez)
   
      Muu osapuoli: Euroopan komissio
   
      Vaatimukset
   
   Valittaja vaatii unionin yleistä tuomioistuinta
   
               —
            
            
               kumoamaan virkamiestuomioistuimen asiassa F-160/12, Montagut v. komissio, 15.7.2014 antaman tuomion
            
         
               —
            
            
               ottamaan tutkittavaksi Montagut Viladotin kanteen asiassa F-160/12 ja toteamaan, että se on perusteltu
            
         
               —
            
            
               hyväksymään virkamiestuomioistuimessa esitetyt vaatimukset työjärjestyksen 139 artiklan mukaisesti ja kumoamaan 8.2.2012 tehdyn päätöksen siltä osin kuin Montagutia ei otettu valituista hakijoista laadittuun varallaololuetteloon, ja
            
         
               —
            
            
               velvoittamaan vastapuolen korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Nyt käsiteltävässä valituksessa on riitautettu virkamiestuomioistuimen asiassa F-160/12, Montagut v. komissio, 15.7.2014 antama tuomio, jolla hylättiin valittajan nostama kanne, joka koski kilpailun EPSO/AD/206/11 (AD 5) valintalautakunnan päätöstä olla sisällyttämättä hänen nimeään tuon kilpailun perusteella laadittuun varallaololuetteloon.
   Valituksensa tueksi valittaja vetoaa kolmeen valitusperusteeseen.
   
               1)
            
            
               Ensimmäinen valitusperuste, joka perustuu oikeudelliseen virheeseen, jonka virkamiestuomioistuin on tehnyt tulkitessaan kilpailuilmoituksen liitteessä olevan 3 osaston 2 kohdan sääntöjä sekä yliopistotutkintoja koskevaa Espanjan lainsäädäntöä
               
                           —
                        
                        
                           Valittaja väittää, että virkamiestuomioistuin keskittyy pelkästään siihen seikkaan, että Montagutin yliopistotutkinto ei ole ”virallinen tutkinto”, mitä ei ole kiistetty, mutta ei ole katsonut, oikeuskäytäntönsä vastaisesti, että Montagutin tutkinto on kilpailuilmoituksessa vaadittu yliopistotutkinto, joka vastaa vaatimusta ”yliopistotutkintoa vastaavasta koulutuksesta, joka on kestänyt vähintään kolme vuotta ja josta on osoituksena tutkintotodistus”.
                        
                     
         
               2)
            
            
               Toinen valitusperuste, joka perustuu oikeusvarmuuden periaatteen loukkaamiseen
               
                           —
                        
                        
                           Valittaja väittää, että virkamiestuomioistuin ei ole tuomiossaan arvioinut riittävästi tai perustellusti Espanjan lainsäädäntöä – Ley de Universidades 6/2001 – Montagutin yliopistotutkinnon osalta, jotta tämä olisi otettu varallaololuetteloon, eikä ole noudattanut omaa, vastaavanlaisia tapauksia koskevaa oikeuskäytäntöään(Thomé v. komissio, F-97/12), eikä ole ottanut huomioon kilpailuilmoituksen liitteessä olevan 3 osaston 2 kohdan sääntöjä.
                        
                     
         
               3)
            
            
               Kolmas valitusperuste, joka perustuu luottamuksensuojan periaatteen loukkaamiseen
               
                           —
                        
                        
                           Valittaja väittää, että virkamiestuomioistuin ei ole tuomiossaan arvioinut asianmukaisesti Montagutin perusteltua luottamusta siihen, että hänet otettaisiin varallaololuetteloon 12.8.2011 annetun tiedonannon jälkeen, koska valituksenalaisessa tuomiossa viitataan vain soveltuvien sääntöjen noudattamiseen.